4a31733349786c7f6922fb0ec4de24c5
### Πως πάω στην Τήνο;


travelmyth.gr
2021.04

Η μετάβαση στην Τήνο γίνεται ακτοπλοϊκώς, καθώς το νησί δεν διαθέτει αεροδρόμιο. Το κύριο **λιμάνι** του νησιού βρίσκεται στη Χώρα και εξυπηρετεί τη σύνδεση της Τήνου με τον [Πειραιά](https://www.travelmyth.gr/πειραιας/ξενοδοχεια), τη [Ραφήνα](https://www.travelmyth.gr/ραφηνα/ξενοδοχεια), καθώς και πολλά νησιά του Αιγαίου.  

  

Από το λιμάνι του Πειραιά, η διαδρομή μέχρι την Τήνο διαρκεί περίπου 4,5 ώρες και τα δρομολόγια των πλοίων είναι συχνά σε όλη τη διάρκεια του χρόνου. Η ακτοπλοϊκή σύνδεση της Τήνου με την [Αττική](https://www.travelmyth.gr/αττικη/ξενοδοχεια) από το λιμάνι της Ραφήνας διαρκεί από 3 έως 4 ώρες και τα δρομολόγια είναι επίσης τακτικά.  

  

Η ακτοπλοϊκή σύνδεση της Τήνου με τα γειτονικά νησιά γίνεται με συχνά δρομολόγια πλοίων και ιδιαίτερα τους καλοκαιρινούς μήνες. Από τη [Σύρο](https://www.travelmyth.gr/συρος/ξενοδοχεια) και τη [Μύκονο](https://www.travelmyth.gr/μυκονος/ξενοδοχεια), μπορείτε να μεταβείτε στη Χώρα της Τήνου σε μισή ώρα. Η διαδρομή για τη σύνδεση της Τήνου με την [Άνδρο](https://www.travelmyth.gr/ανδρος/ξενοδοχεια) διαρκεί περίπου μιάμιση ώρα. Η Τήνος συνδέεται επίσης ακτοπλοϊκώς με τα νησιά [Πάρο](https://www.travelmyth.gr/παρος/ξενοδοχεια), [Νάξο](https://www.travelmyth.gr/ναξος/ξενοδοχεια), [Σαντορίνη](https://www.travelmyth.gr/σαντορινη/ξενοδοχεια), [Ίο](https://www.travelmyth.gr/ιος-κυκλαδες/ξενοδοχεια), [Κύθνο](https://www.travelmyth.gr/κυθνος/ξενοδοχεια) και [Κέα](https://www.travelmyth.gr/κεα/ξενοδοχεια) είτε απευθείας είτε με δρομολόγια πλοίων που πραγματοποιούν ενδιάμεσες στάσεις.  

  

Για όσους επιθυμούν να φτάσουν στην Τήνο με αεροπλάνο, το πλησιέστερο **αεροδρόμιο** βρίσκεται στη Μύκονο. Πολλά δρομολόγια πλοίων εκτελούνται καθημερινά για τη σύνδεση της Τήνου με το γειτονικό νησί.



a68b7fb58ea13819556b4a0c00256700
### Που να μείνω στην Τήνο;


travelmyth.gr
2021.04

Στην Τήνο υπάρχει μεγάλη ποικιλία σε καταλύματα για να επιλέξετε το είδος της διαμονής που σας ταιριάζει. Μεγάλο ποσοστό του συνολικού αριθμού καταλυμάτων του νησιού συγκεντρώνεται στη **Χώρα**, όπου βρίσκεται και το λιμάνι. Οι περιοχές [Άγιος Ιωάννης](https://www.travelmyth.gr/αγιος-ιωαννης-τηνος/ξενοδοχεια) και [Άγιος Σώστης](https://www.travelmyth.gr/αγιος-σωστης/ξενοδοχεια) ανατολικά της Χώρας, διαθέτουν πολυάριθμες επιλογές διαμονής σε κοντινή απόσταση από τις αμμουδιές τους. Δυτικά της Χώρας, μπορείτε να μείνετε στους παραλιακούς οικισμούς [Κιόνια](https://www.travelmyth.gr/κιονια/ξενοδοχεια) και [Άγιο Ρωμανό](https://www.travelmyth.gr/αγιος-ρομανος/ξενοδοχεια). Ο παραδοσιακός οικισμός [Καρδιανή](https://www.travelmyth.gr/καρδιανη/ξενοδοχεια) που βρίσκεται σε απόσταση 15 περίπου χλμ. από τη Χώρα και είναι χτισμένος σε ύψωμα, προσφέρει υπέροχη θέα και πανέμορφα καταλύματα για τη διαμονή σας. Στο βόρειο τμήμα του νησιού, 27 χλμ. μακριά από τη Χώρα θα συναντήσετε πολλά καταλύματα στον [Πάνορμο](https://www.travelmyth.gr/πανορμος/ξενοδοχεια), που είναι ένας μεγάλος γραφικός οικισμός δίπλα στην ομώνυμη παραλία. Στη νότια πλευρά του νησιού, οικισμοί που βρίσκονται στην ενδοχώρα και διαθέτουν πολλά καταλύματα είναι ο [Τριαντάρος](https://www.travelmyth.gr/τριανταρος/ξενοδοχεια) και ο [Αρνάδος](https://www.travelmyth.gr/αρναδος/ξενοδοχεια). Μόλις 1 χλμ. από τη Χώρα βρίσκεται και ο οικισμός [Τριπόταμος](https://www.travelmyth.gr/τριποταμος/ξενοδοχεια) που διαθέτει λιγοστά καταλύματα για τη διαμονή σας. Τελος, ελάχιστα καταλύματα θα συναντήσετε επίσης στον μεγάλο οικισμό [Στενή](https://www.travelmyth.gr/στενη/ξενοδοχεια) που απέχει 11 χλμ. από τη Χώρα.



c1285f80b31397f79196b8a962b19f96
### Ποια μέρη έχει η Τήνος;


travelmyth.gr
2021.04

Η **πρωτεύουσα** του νησιού είναι η [Τήνος](https://www.travelmyth.gr/τηνος/ξενοδοχεια) ή Χώρα που βρίσκεται νοτιοδυτικά, δίπλα στο λιμάνι. Στη Χώρα κατοικεί περίπου το μισό μέρος του πληθυσμού του νησιού, ενώ το υπόλοιπο είναι διασκορπισμένο σε πολλούς οικισμούς, ορεινούς ή παραθαλάσσιους. Ο **Πάνορμος**, που βρίσκεται βόρεια, 27 χλμ. περίπου από τη Χώρα είναι ο αμέσως μεγαλύτερος οικισμός του νησιού μετά τη Χώρα. Μεγάλοι οικισμοί είναι επίσης η **Στενή** και η [Καλλονή](https://www.travelmyth.gr/καλλονη-τηνος/ξενοδοχεια), που απέχουν 11 και 13 χλμ. από τη Χώρα αντίστοιχα. Ο παραθαλάσσιος οικισμός **Κιόνια**, 3 χλμ. δυτικά της Χώρας διαθέτει πολλά καταλύματα και μία από τις μεγαλύτερες παραλίες του νησιού. Μία από τις πιο γραφικές περιοχές της Τήνου είναι η **Καρδιανή** που βρίσκεται βόρεια σε απόσταση 15 χλμ. από τη Χώρα και έχει χαρακτηριστεί με απόφαση του Υπουργείου Πολιτισμού, παραδοσιακός οικισμός. Ο **Πύργος** έχει επίσης ανακηρυχθεί παραδοσιακός οικισμός και αξίζει να τον επισκεφθείτε καθώς αποτελεί έναν από τους πιο γραφικούς οικισμούς των Κυκλάδων. Ένα άκρως εντυπωσιακό μέρος είναι ο **Βώλακας** που φιλοξενεί τους επιβλητικούς ογκώδεις βράχους από γρανίτη. Στην Τήνο θα συναντήσετε πολλά ακόμη γραφικά χωριά σκαρφαλωμένα σε πλαγιές από όπου προσφέρεται μοναδική θέα στο Αιγαίο Πέλαγος και στο πανέμορφο φυσικό τοπίο της ενδοχώρας του νησιού.



dca78ef288b422ae8a2c2addcdb14c64
### Ποια είναι τα αξιοθέατα στην Τήνο;


travelmyth.gr
2021.04

Η Τήνος διαθέτει πολλά αξιοθέατα που καλύπτουν ένα ευρύ φάσμα ενδιαφερόντων, ικανό να ικανοποιήσει όλους τους επισκέπτες.  

  

Ο **ναός της Παναγίας Ευαγγελίστριας** στη Χώρα, είναι το πιο γνωστό αξιοθέατο του νησιού, καθώς την επισκέπτεται πλήθος πιστών από όλο τον κόσμο για προσκύνημα. Δέχεται τον μεγαλύτερο όγκο επισκεπτών τον Δεκαπενταύγουστο, αν και οι εορτασμοί της εκκλησίας γίνονται στις 25 Μαρτίου. Στην Τήνο θα συναντήσετε πάνω από 700 καθολικές και αρθόδοξες εκκλησίες και ξωκλήσια.  

  

Στο νησί βρίσκονται διάσπαρτοι εκατοντάδες **περιστεριώνες** με αξιοθαύμαστη αρχιτεκτονική και λιθοκέντητο διάκοσμο.  

  

Στα Κιόνια, θα συναντήσετε τα **ερείπια Ιερού** αφιερωμένο στη λατρεία του Ποσειδώνα και της συζύγου του Αμφιτρίτης.  

  

Ο **βράχος του Εξώμβουργου** είναι επίσης αξιοθέατο τη Τήνου και επιλέγεται για πεζοπορία και αναρρίχηση. Στη βάση του βράχου βρίσκεται η καθολική μονή της **Ιεράς Καρδιάς** και στην κορυφή θα δείτε χαλάσματα από το **κάστρο** που υπήρχε στην αρχαιότητα.  

  

Αξίζει να επισκεφθείτε τις περιοχές Πύργο και Καρδιανή που έχουν ανακηρυχθεί με απόφαση του Υπουργείου Πολιτισμού, παραδοσιακοί οικισμοί. Στον **Πύργο** θα γνωρίσετε την τέχνη του μαρμάρου, επισκέπτοντας τα μουσεία μαρμαρογλυπτικής, αλλά και κάνοντας μία βόλτα στον οικισμό με την εντυπωσιακή μαρμαροστρωμένη πλατεία και τη μαρμάρινη κρήνη. Η **Καρδιανή**, οικισμός σκαρφαλωμένος σε πλαγιά, εντυπωσιάζει με τη θέα που προσφέρει και την αρχιτεκτονική της. Τα πλακόστρωτα καλντερίμια, το πράσινο, το τρεχούμενο νερό και οι παραδοσιακές κρήνες της Καρδιανής μαγεύουν τους επισκέπτες.  

  

Τα μονοπάτια του νησιού θα σας οδηγήσουν ακόμη σε **ερειπωμένα χωριά** όπως το Ισμαήλ και τα Μοναστήρια. Στη διαδρομή θα θαυμάσετε το τοπίο με τις αμέτρητες **ξερολιθιές**, κατασκευές από πέτρα για τη δημιουργία αναβαθμίδων με σκοπό την εκμετάλλευση του εδάφους.  

  

Επισκεφθείτε την παραλία **Παχιά Άμμο** για να απολαύσετε το μοναδικό θέαμα της ιδιαίτερης άμμου με το ανοιχτό πράσινο χρώμα.  

  

Η Τήνος είναι η γενέτειρα σημαντικών καλλιτεχνών που θεμελίωσαν τη νεώτερη ελληνική τέχνη. Το σπίτι του γλύπτη **Γιαννούλη Χαλεπά** έχει μετατραπεί σε μουσείο και βρίσκεται στον Πύργο. Στη Χώρα βρίσκεται το **Μουσείο Αντωνίου Σώχου**, επίσης με θέμα τη γλυπτική. Στον [Κάμπο](https://www.travelmyth.gr/καμπος-τηνος/ξενοδοχεια) μπορείτε να επισκεφθείτε το **Μουσείο του Κώστα Τσόκλη**. Στον οικισμό Πύργο φιλοξενείται και το **Μουσείο Πανορμιτών Καλλιτεχνών**. Στην Αετοφωλιά, 15 χλμ. από τη Χώρα βρίσκεται το **Μουσείο Παραδοσιακής Κεραμικής**. Άλλα σημαντικά μουσεία στο νησί είναι το **Αρχαιολογικό Μουσείο Τήνου** στη Χώρα, καθώς και τα **Λαογραφικά Μουσεία** στους οικισμούς Στενή, Βώλακας και Τριπόταμος.



b9b8b4a1ea4e7ce35a63feb2b7a0b54c
### Ποιες παραλίες έχει η Τήνος;


travelmyth.gr
2021.04

Στην Τήνο υπάρχουν περίπου 40 παραλίες και οι περισσότερες από αυτές βρίσκονται στο νότιο και νοτιοδυτικό τμήμα του νησιού.  

  

Ξεκινώντας από τη Χώρα και με κατεύθυνση δυτικά, συναντάμε δίπλα στο λιμάνι τη βοτσαλωτή παραλία **Καλάμια**. Συνεχίζοντας δυτικά και έχοντας διανύσει απόσταση 2 χλμ. από τη Χώρα, βρίσκουμε τις μη οργανωμένες παραλίες **Σταυρός** και **Άγιος Μάρκος**.  

  

Τα **Κιόνια** είναι μία από τις μεγαλύτερες αμμουδιές του νησιού, 3 χλμ. δυτικά του λιμανιού. Η παραλία είναι οργανωμένη σε ορισμένα τμήματά της και προτιμάται από πλήθος κόσμου. Από την παραλία των Κιονίων μπορείτε να περπατήσετε έως την γειτονική ήσυχη παραλία **Πλατιά Άμμο**, στην οποία όμως δεν υπάρχει φυσική σκιά.  

  

Η επόμενη παραλία που θα συναντήσετε κινούμενοι 12 χλμ. δυτικά της Χώρας είναι ο **Αγιος Ρωμανός**. Η μεγάλη αμμώδης παραλία είναι οργανωμένη και διαθέτει μικρό λιμανάκι για σκάφη.  

  

Κάτω από τον παραδοσιακό οικισμό Καρδιανή βρίσκεται η πολυσύχναστη παραλία **Όρμος Καρδιανής (Γιαννάκη)**. Η διπλανή παραλία ονομάζεται **Καλύβια** και είναι απάνεμη ακόμη και για τους ισχυρούς βόρειους ανέμους.  

  

Η παραλία του **Όρμου Υστερνίων** είναι το **Σχοινάκι** και απέχει περίπου 23 χλμ. από τη Χώρα. Στην πλατιά, αμμώδη παραλία θα βρείτε φυσική σκιά από αρμυρίκια, καθώς και λιμανάκι για μικρά σκάφη.  

  

Στο βόρειο τμήμα του νησιού, 30 χλμ. από τη Χώρα βρίσκονται οι ήσυχες παραλίες **Μαλλί** και **Κουμελάς** που για να τις προσεγγίσετε θα χρειαστεί να διανύσετε περίπου 5 χλμ. χωμάτινου δρόμου.  

  

Δίπλα στη Χώρα, ανατολικά, βρίσκεται η μεγαλύτερη σε μήκος παραλία του νησιού που ονομάζεται **Άγιος Φωκάς**.  

  

Αν συνεχίσουμε την πορεία 5,5 χλμ. ανατολικά του λιμανιού, θα συναντήσουμε την κοσμοπολίτικη παραλία **Άγιος Σώστης** με τα γαλαζοπράσινα νερά. Είναι οργανωμένη, διαθέτει φυσική σκιά και δεν προστατεύεται από τους βόρειους ανέμους, αν και διαθέτει ορισμένα απάνεμα σημεία. Ακριβώς δίπλα βρίσκεται η επίσης οργανωμένη και πολυσύχναστη αμμώδης παραλία **Λαούτι** με τα ρηχά νερά.  

  

Δίπλα στο ανατολικό άκρο της παραλίας Λαούτι βρίσκεται η παραλία **Άγιος Ιωάννης (Πόρτο)**. Η δημοφιλής αμμώδης παραλία απέχει 6,5χλμ. περίπου από τη Χώρα και είναι οργανωμένη.  

  

Συνεχίζοντας την ανατολική πορεία, συναντάμε τη διάσημη παραλία **Παχιά Άμμο**. Η ιδιαιτερότητα αυτής της παραλίας έγκειται στο ανοιχτό πράσινο χρώμα της άμμου. Η παραλία δεν είναι οργανωμένη και για να φτάσετε στην αμμουδιά θα χρειαστεί να περπατήσετε 5' από το σημείο που θα παρκάρετε το όχημά σας.  

  

Οι ήσυχες, μη οργανωμένες παραλίες **Λυχναφτιά** και **Σάντα Μαργαρίτα** βρίσκονται 12 και 15 χλμ. ανατολικά της Χώρας αντίστοιχα. Διαθέτουν φυσική σκιά από αλμυρίκια και δεν προστατεύονται από τους ισχυρούς βόρειους ανέμους που πνέουν στο νησί. Αν θέλετε να μείνετε μακριά από την πολυκοσμία μπορείτε επίσης να επισκεφθείτε την παραλία **Λιβάδα** που είναι γνωστή για τα μεγάλα κύματά της.  

  

Σε απόσταση 15 χλμ. περίπου από τη Χώρα βρίσκεται η **Κολυμπήθρα** με τις δύο αμμώδεις παραλίες. Η **Μικρή Άμμος** είναι απάνεμη και εκεί διοργανώνονται πρωταθλήματα beach volley. Η **Μεγάλη Άμμος** αναπτύσσει μεγάλα κύματα και είναι ιδανική για θαλάσσια αθλήματα που απαιτούν αέρα. Αν θέλετε να βρεθείτε σε μία ήσυχη παραλία χωρίς κόσμο, μπορείτε να διασχίσετε το χωματόδρομο και να βρεθείτε στις **Αποθήκες**.  

  

Με πλωτό μέσο μπορείτε να επισκεφθείτε δυσπρόσιτες ή και απρόσιτες από την ξηρά παραλίες όπως ο **Άσπρος Γυαλός**, το **Βαθύ** και τα **Κουσίνια** στο δυτικό τμήμα της Τήνου, αλλά και πολλούς ακόμη όρμους στο βόρειο μέρος της.



226063c69f8ea298e2912baf99a15f11
### Τι δραστηριότητες μπορώ να κάνω στην Τήνο;


travelmyth.gr
2021.04

Στην Τήνο υπάρχει πλήθος δραστηριοτήτων που μπορείτε να κάνετε κατά τη διάρκεια της παραμονής σας στο νησί.  

  

Το **προσκήνυμα** στο ναό της Παναγίας Ευαγγελίστριας είναι από τις πιο δημοφιλείς δραστηριότητες στην Τήνο.  

  

Η **πεζοπορία** στα μονοπάτια είναι ένας τρόπος να ανακαλύψετε ερειπωμένους οικισμούς και να θαυμάσετε το τοπίο με τις ξερολιθιές και τους περίτεχνους περιστεριώνες.  

  

Μπορείτε να κάνετε **αναρρίχηση** στο βράχο του Εξώμβουργου και αναρρίχηση σε χαμηλά βράχια χωρίς σχοινί ή αλλιώς **bouldering** στον Βώλακα.  

  

Οι δυνατοί άνεμοι που πνέουν στο νησί σας δίνουν την επιλογή να απολαύσετε δραστηριότητες όπως το **windsurf** και το **kitesurf**. Στην παραλία Μικρή Άμμο της Κολυμπήθρας διεξάγεται πρωτάθλημα **beach volley**.  

  

Η **κατάδυση** και το **ψάρεμα** είναι δραστηριότητες που μπορείτε να κάνετε στη θάλασσα και το **κυνήγι** στα ορεινά, όταν αυτό φυσικά επιτρέπεται από τις αρμόδιες αρχές.  

  

Στο νησί γίνονται πολλά θρησκευτικά **πανηγύρια** και τοπικές **γιορτές** με κέφι, μουσική και φαγητό. Στις αρχές Σεπτεμβρίου γίνεται η γιορτή μελιού στον Κάμπο και τον Μάιο η γιορτή αγκινάρας στην Κώμη. Στο χωριό Φαλατάδος, μπορείτε να πάτε το Σεπτέμβριο για το Ρακιζιό, γλέντι που γίνεται με αφορμή την παραγωγή ρακής.



5d06be7a1c94af0bc6d1de1f63c85ce2
### Που να πάω στην Τήνο;


travelmyth.gr
2021.04

Στην Τήνο θα επισκεφθείτε υπέροχες **παραλίες** με κρυστάλλινα νερά και **παραδοσιακούς οικισμούς** σε ένα μοναδικής ομορφιάς τοπίο των Κυκλάδων. Θα επισκεφθείτε το **ναό της Παναγίας Ευαγγελίστριας** που πιστοί από όλο τον κόσμο συρρέουν να προσκυνήσουν και θα δείτε ακόμη πολλές καθολικές εκκλησίες και μοναστήρια.  

  

Θα επισκεφθείτε τον **Βώλακα** για να θαυμάσετε το «σεληνιακό» τοπίο με τους ογκώδεις βράχους από γρανίτη. Αξίζει επίσης να κάνετε πεζοπορία έως τον **βράχο του Εξώμβουργου** και να δείτε τα απομεινάρια του κάστρου στην κορυφή του.  

  

Οι γραφικοί οικισμοί **Πύργος** και **Καρδιανή** θα σας εντυπωσίασουν με την αρχιτεκτονική τους. Στο Πύργο θα θαυμάσετε την τέχνη του μαρμάρου και στην Καρδιανή την υπέροχη θέα από τον οικισμό με τις παραδοσιακές κρήνες.  

  

Επισκεφθείτε τα **μουσεία** που υπάρχουν στο νησί για να γνωρίσετε την ιστορία του και να θαυμάσετε τα έργα μεγάλων καλλιτεχνών που κατάγονται από την Τήνο.



3e181b365bdf1aa1ded8904985cd7dde
### Τι γεύσεις να δοκιμάσω στην Τήνο;


travelmyth.gr
2021.04

Στην Τήνο θα δοκιμάσετε αυθεντικές γεύσεις με πρώτες ύλες που παράγονται στο νησί.  

  

Τα αυτοφυή θαμνώδη φυτά του νησιού όπως η **κάπαρη**, το **αλιφώνι** ή ραδίκι της θάλασσας και το **δίκταμο** βρίσκονται σε αφθονία. Θα βρείτε επίσης πολλά **είδη μανιταριών** και **άγρια αγκινάρα** που καλλιεργείται στην κοιλάδα της Κώμης.  

  

Αξίζει επίσης να δοκιμάσετε **θυμαρίσιο μέλι**, τοπικό **κρασί «ροζακί»**, αλλά και **ρακή**. Τηνιακά τυριά που πρέπει οπωσδήποτε να δοκιμάστε είναι το **τυράκι Τήνου**, το **πέτρωμα** (ανάλατο τυρί), η **κοπανιστή**, η **γραβιέρα Τήνου**, το **ανθότυρο** και το **μαλαθούνι**.  

  

Στα εστιατόρια του νησιού θα γευτείτε μεζέδες από **λούζα** (χοιρομέρι ψημένο σε κόκκινο κρασί και μπαχαρικά) και **τηνιακό λουκάνικο**. Μπορείτε επίσης να δοκιμάσετε **πιτσούνια κοκκινιστά** που είναι ένα παραδοσιακό πιάτο της Τήνου.  

  

Οι γλυκές παραδοσιακές γεύσεις της Τήνου περιλαμβάνουν **αμυγδαλωτά**, **γλυκιές τυρόπιτες**, **ξεροτήγανα**, σκαλτσούνια ή **«ψαράκια»**, **μπεζέδες** και **λουκούμια**.



e8d2aaa4bacebed3f5f769283cd198eb
### Που βρίσκεται η Τήνος;


travelmyth.gr
2021.04

Η Τήνος αποτελεί μέρος του συμπλέγματος των [Κυκλάδων](https://www.travelmyth.gr/κυκλαδες/ξενοδοχεια) στο Αιγαίο Πέλαγος. Βρίσκεται στις βόρειες Κυκλάδες, νοτιοανατολικά της Άνδρου, βορειοδυτικά της Μυκόνου και βορειοανατολικά της Σύρου.



af26f379bfc3a836b663dfaa7abe3fdd
### Που ανήκει η Τήνος;


travelmyth.gr
2021.04

Η Τήνος είναι νησί του νομού Κυκλάδων της Περιφέρειας Νοτίου [Αιγαίου](https://www.travelmyth.gr/νησια-αιγαιου/ξενοδοχεια). Η Περιφερειακή ενότητα Τήνου αποτελείται από την Τήνο και τις γειτονικές της νησίδες.



ff9f34403176558e0766a614941f7f75
### Ποιος είναι ο πληθυσμός της Τήνου;


travelmyth.gr
2021.04

Σύμφωνα με την απογραφή του 2011, ο πληθυσμός της Τήνου ανέρχεται στους 8.636 κατοίκους.


